Tveir ráðherrar í ríkisstjórn Namibíu sögðu af sér vegna málsins í dag ; sjávarútvegsráðherrann Bernhard Esau , sem átti fund með Þorsteini Má Baldvinssyni , forstjóra Samherja , á búgarði sínum í Namibíu , tryggði fyrirtækinu ódýran hestamakrílkvóta við strendur Namibíu og er sagður hafa þegið greiðslur fyrir . Í tálbeituaðgerð Al Jazeera samþykkir hann að útvega erlendum aðilum ódýran kvóta gegn greiðslu og býður fram aðstoð við að komast undan skattgreiðslum í Namibíu . Hinn ráðherrann sem tilkynnti afsögn sína var dómsmálaráðherrann , Sacky Shangala , sem þáði mútugreiðslur frá Samherja . Blaðamaður Stundarinnar , Ingi Freyr Vilhjálmsson , náði í Kristján í síma , miðvikudaginn 30. október og spurði : Vissir þú af því að Samherji væri að greiða stjórnmálamönnum í Namibíu mútur til að fá aðgang að hestamakrílskvóta í landinu ? Kristján vildi ekki svara spurningunni : „ Ingi , ég ætla ekki að svara þér einu eða neinu , hvorki um þetta mál né um neitt annað . “ Blaðamaður : „ Af hverju ekki ? “ Kristján : „ Ég hef bara engan áhuga á því . “ Blaðamaður : „ Af hverju ekki ? “ Kristján : „ Ég skulda þér ekki nein svör um eitt eða neitt . Þannig að , það er bara málið . “ Blaðamaður : „ En ég hlýt að mega að spyrja þig ? “ Kristján : „ Já , já , ég og ég hlýt líka að mega svara . “ Blaðamaður : „ En vilt þú ekki svara þessari spurningu ? “ Í aðdraganda umfjöllunar Kveiks og Stundarinnar í gærkvöldi sendi Samherji frá sér yfirlýsingu þar sem skuldinni var skellt á fyrrverandi starfsmann fyrirtækisins , Jóhannes Stefánsson . Jóhannes steig fram í gær og lýsti vafasömum viðskiptaháttum Samherja í Namibíu á meðan hann starfaði fyrir fyrirtækið . Sjálfur stýrði Jóhannes aldrei bankareikningum Samherja á Kýpur , en í gegnum þá var hálfur milljarður króna greiddur í mútur . Mútugreiðslur Samherja héldu áfram og jukust eftir að hann lét síðan af störfum . Sjávarútvegsráðherra Íslands , Kristján Þór Júlíusson , hefur bent á að í svona málum beri aldrei einn maður ábyrgð , heldur verði fyrirtækið að svara fyrir framgöngu sína . Héraðssaksóknari hefur tekið skýrslu af Jóhannesi og mun vinna að málinu í samstarfi við yfirvöld í Namibíu , auk þess sem skattrannsóknarstjóra hafa borist gögn frá namibískum yfirvöldum . Eigendur Samherja greiddu sér 1.220 milljóna arð í fyrra , vegna rekstrarársins 2017 , en hagnaðurinn af rekstrinum var 14,4 milljarðar króna . Sama ár fékk Kristján persónulega 660 milljónir í fjármagnstekjur . Namibískir sjómenn mótmæla og ákærðu verða áfram í gæsluvarðhaldi Sexmenningarnir sem ákærðir eru í Namibíu vegna upplýsinga úr Samherjaskjölunum verða í gæsluvarðhaldi fram í febrúar .